Twee stappers verdwaal in KZN-natuurreservaatDie NSRI Port Edward het dié grafika verskaf om te wys reddingsbeamptes Saterdag deur die nag op die roete geposisioneer was ŉ Soektog duur voort na twee stappers wat tydens slegte weer in die Umtamvuna-natuurreservaat naby Port Edward in KwaZulu-Natal verdwyn het, het die Nasionale Seereddingsinstituut (NSRI) Sondag gesê. “Die NSRI Port Edward-reddingspan het Saterdag net ná 20:10 by die Suid-Afrikaanse Polisiediens se soek- en reddingspan aangesluit,” het John Nicholas, Port Edward NSRI-stasiebevelvoerder, gesê. Plaaslike boere, GB Med Security en die Ezemvelo KwaZulu-Natal-natuurpark se natuurbewaarders het ook aan die soektog deelgeneem. Die twee vermiste persone, ŉ dokter van Amanzimtoti en ŉ pastoor van Durban, was op een van die “Long Walk”-roetes en moes al omstreeks 16:00 teruggekeer het. “Toe hulle egter nie opdaag nie, het hul gesinslede hulp ontbied,” het Nicholas verduidelik. Die soektog het deurnag voortgeduur, maar daar was geen teken van die twee mans nie. Die polisie se honde-eenheid het Sondagoggend by die soektog aangesluit. “Daar kon Sondagoggend kontak gemaak word met die twee stappers en ons het bevestig hulle is veilig, maar hulle het op die Nkonka-roete in digte mis en reën verdwaal.” Die soektog duur voort.